CELEX: 62019TN0808
Language: mt
Date: 2019-11-25 00:00:00
Title: Kawża T-808/19: Rikors ippreżentat fil-25 ta’ Novembru 2019 – Silgan International u Silgan Closures vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/65
            
         
      Rikors ippreżentat fil-25 ta’ Novembru 2019 – Silgan International u Silgan Closures vs Il-Kummissjoni
      (Kawża T-808/19)
      (2020/C 27/65)
      Lingwa tal-kawża: il-Ġermaniż
      
         Partijiet
      
      
         Rikorrenti: Silgan International Holdings BV (Amsterdam, il-Pajjiżi l-Baxxi) u Silgan Closures GmbH (München, il-Ġermanja) (rappreżentanti: D. Seeliger, H. Wollmann, R. Grafunder, B. Meyring u E. Venot, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni C(2019) 8501 final tal-20 ta’ Novembru 2019 (AT.40522 – Metal Packaging (ex Pandora)) li timponi obbligu li tingħata informazzjoni, u
               
            
                  —
               
               
                  tikkundanna lill-Kummissjoni għall-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw il-motivi li ġejjin.
      
                  1.
               
               
                  L-ewwel motiv ibbażat fuq ksur tad-drittijiet tad-difiża
                  Fil-kuntest tal-ewwel motiv, ir-rikorrenti jsostnu li d-deċiżjoni kkontestata tikser id-drittijiet essenzjali tad-difiża għaliex id-domandi magħmula huma bbażati prinċipalment fuq dokumenti u informazzjoni li r-rikorrenti kienu pppreżentaw preċedentment inkwantu xhieda li jikkooperaw fil-proċess ġudizzjarju lill-Bundeskartellamt Ġermaniż fi proċedimenti pendenti quddiemu. Ir-rikorrenti jsostnu li l-Kummissjoni kisbet dawn id-dokumenti u din l-informazzjoni fil-kuntest ta’ skambju inammissibbli ta’ informazzjoni mal-Bundeskartellamt jew fil-kuntest ta’ spezzjoni illegali bbażata fuq dawn id-dokumenti u din l-informazzjoni.
               
            
                  2.
               
               
                  It-tieni motiv ibbażat fuq nuqqas ta’ kompetenza tal-Kummissjoni minħabba ksur tal-prinċipju ta’ sussidjarjetà
                  Fil-kuntest tat-tieni motiv, ir-rikorrenti jsostnu li l-Kummisjoni ma hijiex kompetenti sabiex tmexxi proċeduri kontra r-rikorrenti u sabiex tadotta d-deċiżjoni kkontestata. Fid-dawl tal-investigazzjonijiet estensivi mwettqa mill-Bundeskartellamt u fid-dawl tal-proċeduri nazzjonali li huma lesti sabiex jiġu deċiżi, ma huwiex ċar għalfejn il-Bundeskartellamt ma kienx f’pożizzjoni li jikkonkludi l-investigazzjoni f’dan il-każ jew għaliex il-Kummissjoni hija f’pożizzjoni aħjar sabiex teżegwixxi l-miżura istruttorja kkontestata.
               
            
                  3.
               
               
                  It-tielet motiv ibbażat fuq motivazzjoni insuffiċjenti
                  Fil-kuntest tat-tielet motiv, ir-rikorrenti jsostnu li d-deċiżjoni kkontestata ma hijiex motivata suffiċjentement, sa fejn hija ma tinkludi l-ebda kjarifika dwar ir-raġuni għalfejn il-Kummissjoni kkunsidrat li hija kompetenti, fid-dawl tal-prinċipju ta’ sussidjarjetà, sabiex tmexxi investigazzjoni kontra r-rikorrenti.
               
            
                  4.
               
               
                  Ir-raba’ motiv ibbażat fuq ksur tad-dritt għal amministrazzjoni tajba skont l-Artikolu 41 tal-Karta tad-Drittijiet Fundamentali tal-Unjoni Ewropea
                  Fil-kuntest tar-raba’ motiv, ir-rikorrenti jsostnu li l-Kummissjoni marret kontra l-prinċipju ta’ prassi amministrattiva tajba u kontra l-Artikolu 41 tal-Karta tad-Drittijiet Fundamentali tal-Unjoni Ewropea, sa fejn id-deċiżjoni kkontestata hija sproporzjonata, sa fejn hija tikser l-aspettattivi leġittimi tar-rikorrenti u sa fejn hija tmur kontra l-prinċipju ta’ imparzjalità u ta’ ekwità.
               
            
                  5.
               
               
                  Il-ħames motiv ibbażat fuq użu ħażin ta’ poter
                  Fil-kuntest tal-ħames motiv, ir-rikorrenti jsostnu li t-talba għal informazzjoni hija bbażata fuq kunsiderazzjonijiet inadegwati, sa fejn il-Kummissjoni tipprova, f’kooperazzjoni mal-Bundeskartellamt, permezz tal-proċedura ta’ investigazzjoni u b’mod partikolari permezz tad-deċiżjoni kkontestata, tevita d-dispożizzjonijiet dwar l-issanzjonar tal-ksur tal-Artikolu 101 TFUE li huma previsti fid-dritt Ġermaniż.